
RAPORT DE SPECIALITATE
 


Nr.  34644 din 19.03.2026
RAPORT  DE SPECIALITATE
privind declararea „Zilei Binelui” în Municipiul Alba Iulia
 
Context și oportunitate
Municipiul Alba Iulia a dezvoltat în ultimii ani o serie de inițiative locale dedicate implicării civice, solidarității și dezvoltării unei comunități active și responsabile.
În acest context, comunitatea locală participă constant la inițiative de voluntariat și proiecte cu impact social, printre care se remarcă marcarea anuală a Giving Tuesday – coordonat la nivel național de Municipiul Alba Iulia, precum și numeroase acțiuni de voluntariat organizate de administrația publică locală, instituțiile de învățământ, organizațiile neguvernamentale și mediul de afaceri.
Aceste inițiative au demonstrat existența unui nivel ridicat de implicare civică în rândul comunității și necesitatea consolidării unei culturi locale a solidarității și responsabilității sociale.
În acest sens, declararea unei „Zile a Binelui” la nivelul municipiului reprezintă o inițiativă cu caracter simbolic care își propune să:
· promoveze valorile generozității și solidarității în comunitate;
· încurajeze implicarea civică și voluntariatul;
· creeze un cadru anual de mobilizare a comunității în jurul unor acțiuni cu impact social pozitiv.

Încadrarea în inițiativele și politicile locale
Inițiativa propusă se înscrie în direcția strategică a municipiului de dezvoltare a unui ecosistem urban participativ și inovator, în care administrația publică locală colaborează activ cu societatea civilă și cu mediul privat.
Totodată, instituirea „Zilei Binelui” vine în completarea unor inițiative locale existente, precum:
· activități comunitare de voluntariat;
· proiecte educaționale și civice derulate în unitățile de învățământ;
· participarea comunității locale la mișcarea globală Giving Tuesday, dedicată generozității și faptelor bune.
Prin instituirea acestei zile simbolice, municipiul își propune consolidarea unei tradiții locale dedicate faptelor bune și implicării comunitare.
Impactul inițiativei
Instituirea „Zilei Binelui” are caracter simbolic și declarativ, fără a crea obligații juridice sau impact bugetar direct.
Evenimentele și activitățile care ar putea fi organizate cu această ocazie vor avea caracter voluntar și vor putea fi inițiate de:
· instituții publice;
· unități de învățământ;
· organizații neguvernamentale;
· operatori economici;
· grupuri civice și cetățeni.
Prin acest demers se urmărește stimularea inițiativelor comunitare și consolidarea spiritului civic în municipiu.
Având în vedere cele prezentate mai sus, apreciem că proiectul de hotărâre privind declararea „Zilei Binelui în Municipiul Alba Iulia” este oportun și benefic pentru consolidarea spiritului civic și a solidarității în comunitate.
În consecință, propunem Consiliului Local al Municipiului Alba Iulia adoptarea proiectului de hotărâre în forma prezentată.

